SCI พุ่งพรวด 12% นิวไฮรอบ 1 เดือน ตอบรับผบห.ตั้งเป้ารายได้ปี 62 แตะ 1.7 พันลบ.
SCI พุ่งพรวด 12% นิวไฮรอบ 1 เดือน ตอบรับผบห.ตั้งเป้ารายได้ปี 62 แตะ 1.7 พันลบ. ล่าสุด ณ เวลา 10.49 น. อยู่ที่ 2.70 บาท บวก 0.28 บาท หรือ 11.57% สูงสุดที่ 2.82 บาท ต่ำสุดที่ 2.42 บาท ด้วยมูลค่าซื้อขาย 31.99 ล้านบาท
15 ม.ค. 2562

ผู้สื่อข่าวรายงานว่า ราคาหุ้น บริษัท เอสซีไอ อีเลคตริค จำกัด (มหาชน) หรือ SCI ล่าสุด ณ เวลา 10.49 น. อยู่ที่ 2.70 บาท บวก 0.28 บาท หรือ 11.57% สูงสุดที่ 2.82 บาท ต่ำสุดที่ 2.42 บาท ด้วยมูลค่าซื้อขาย 31.99 ล้านบาท

ทั้งนี้ ราคาหุ้น SCI ปรับตัวขึ้นสูงสุดในรอบ 1 เดือน นับตั้งแต่ราคาหุ้นอยู่ที่ระดับ 2.70 บาท เมื่อวันที่ 14 ธ.ค.2561
ด้าน นายเกรียงไกร เพียรวิทยาสกุล ประธานเจ้าหน้าที่บริหาร บริษัท เอสซีไอ อีเลคตริค จำกัด (มหาชน) หรือ SCI เปิดเผยว่า บริษัทวางเป้าผลการดำเนินงานปี 2562 จะมีการเติบโตเมื่อเทียบกับปี 2561 ซึ่งเป็นฐานที่ต่ำ โดยจะมีรายได้มาจากธุรกิจเสาส่งไฟฟ้าแรงสูง เสาโทรคมนาคม และธุรกิจตู้สวิตช์บอร์ด ประมาณ 1,300-1,400 ล้านบาท และมีรายได้จากโรงงานผลิตเสาส่งไฟฟ้าแรงสูงและเสาสื่อสารโทรคมนาคมที่ประเทศเมียนมา (พม่า) ประมาณ 300-400 ล้านบาท จะส่งผลให้ในปี 2562 มีรายได้รวมประมาณ 1,700 ล้านบาท โดยไม่รวมการลงทุนผ่านบริษัท ทียูทิลิตี้ส์ จำกัด (TU)
โดยในปี 2562 เป็นปีแรกที่จะมีการรับรู้รายได้เต็มปีจากโรงงานผลิตเสาส่งไฟฟ้าแรงสูงและเสาสื่อสารโทรคมนาคม กำลังการผลิตเสาที่ 7,500 ตันต่อปี ในประเทศเมียนมา หลังจากที่เริ่มเดินเครื่องอย่างเป็นทางการในช่วงปลายปี 2561 ที่ผ่านมา ก็น่าจะส่งผลให้ปี 2562 บริษัทมีสัดส่วนรายได้จากต่างประเทศประมาณ 30% แต่ในอนาคตมีแนวโน้มจะเพิ่มขึ้นอย่างต่อเนื่อง เนื่องจากขณะนี้มีการศึกษาขยายการลงทุนในต่างประเทศเพิ่มเติม